ועדת הכספים, כנסת 17, פרוטוקול מספר 678, 2008-02-06 09:00

סטס מיסז'ניקוב: בוקר טוב, אני פותח את ישיבת ועדת הכספים.

סטס מיסז'ניקוב: הנושא הראשון על סדר היום הוא הצעת חוק מיסוי מקרקעין (שבח, מכירה ורכישה) (תיקון מס' 60), התשס"ז-2007.

סטס מיסז'ניקוב: בשפת העם תמ"א 38.

סטס מיסז'ניקוב: בבקשה, אנשי אגף המיסים.

ורד אולפינר: אתן קצת רקע אחרי הדיון הקודם.

ורד אולפינר: רשות המיסים החליטה לתת פטור במכירת זכויות הבניה שניתנות מכוח תמ"א 38, שמטרתן מימון שיפוץ וחיזוק מפני רעידות אדמה.

ורד אולפינר: הפטור ממס שבח יינתן לדיירים שמוכרים את זכויות הבניה ליזם בתמורה לחיזוק ולשיפוץ, ככל שזה מה שניתן בתמורה.

ורד אולפינר: היה ותינתן תמורה במזומן או תמורה בשווה ערך – לדוגמה, שירותי בניה או זכויות בניה אחרות - הפטור רק בחלקו, כשננטרל את היתרה העודפת.

ורד אולפינר: בדיון הקודם קבענו הסמכה לתוספת הוצאות שכרוכות ביישום התמ"א.

ורד אולפינר: זאת תוספת שהסכמנו להוסיף, והיא דומה להוראה שקיימת כבר היום בעסקאות של פינוי בינוי, של עיבוי.

ורד אולפינר: יש הוצאות נוספות, שהן הוצאות כרוכות שישלמו לדיירים או שזה יהיה החזר הוצאות שהיזם ישלם לדיירים, וגם בהחזר ההוצאות הזה לא נקבע שזאת תמורה, ולכן כמובן שזה לא יקים חבות במס.

ורד אולפינר: אלה ההטבות בעיקרן.

ורד אולפינר: לאחר שקיבלנו תגובות רבות מהציבור, מגורמים שונים שרובם יושבים כאן, החלטנו להוסיף הקלה נוספת, שמדברת על שינויים ברכוש המשותף.

ורד אולפינר: ככל שיבוצעו שינויים ברכוש המשותף בין הדיירים לצורך הוצאתה לפועל של התמ"א, אנחנו נסכים לקבוע ששינוי ההצמדות הללו לא יקים חבות כלשהי במס.

ורד אולפינר: צריך להבין שאם לא קובעים את ההוראה הזאת מדובר על מכירה של זכות במקרקעין שמקימה חבות במס שבח לדייר שמוותר על הרכוש המשותף, מקימה חבות במס רכישה לדייר שמקבל את הרכוש המשותף.

ורד אולפינר: לכן, מצאנו לנכון לקבוע שגם בסיטואציה הזאת, כשיהיו שינויים בהצמדות, נקבע פטור ממס.

ורד אולפינר: בגדול, זו הצעת החוק.

ורד אולפינר: כמובן שהצעת החוק הזו היא המשך של חקיקת חוק המקרקעין, שכבר עבר, ושל חוק התכנון והבניה, שגם הוא כבר עבר.

ורד אולפינר: אנחנו התזכיר האחרון שמטפל בתמ"א.

סטס מיסז'ניקוב: תודה.

סטס מיסז'ניקוב: בבקשה, מר הכהן.

נדב הכהן: בוקר טוב, יש לי שתי הערות, הערה עקרונית והערה פרטנית, שהן קצת מתנגשות ואסביר.

נדב הכהן: ההערה העקרונית, אין גוף שמתנגד להקל במיסוי על מנת שאנשים יוכלו לבצע חיזוקים.

נדב הכהן: אבל אנחנו חייבים לומר שבאופן מעשי ההצעה הזאת נותנת תמריץ משמעותי לדיירים שיש להם מקרקעין באזורים שבהן זכויות הבניה שוות כסף רב ותמריץ אפסי, אם בכלל, לאנשים שגרים במקומות אחרים, שבהם זכויות הבניה שוות מעט.

נדב הכהן: לכן, באופן תיאורטי מבחינה חברתית, הדבר הנכון היה לגבות את המיסים מצד אחד, ולעומת זאת לתת עידוד משמעותי לכל מי שמבצע את החיזוקים, בין על ידי תמריץ ישיר – לדוגמה, בשלושה רבעים מהעלויות המדינה הייתה משתתפת - או ניכוי לצורכי מס, שירד מכל מקור שהוא.

נדב הכהן: בסיטואציה דהיום, בפועל, המדינה נותנת את הסבסוד באופן לא שוויוני.

נדב הכהן: אנשים שיש להם זכויות בניה במקומות עתירי ביקוש, מרכיב המיסים שהם חוסכים הוא מאוד משמעותי, ולכן יש פה עידוד מאוד משמעותי לבצע את הדבר הזה, ולעומת זאת - - -

ראובן ריבלין: ההיגיון של החוק הוא לעשות כל מה שביכולתנו כדי לאפשר התגוננות מפני רעידות אדמה.

ראובן ריבלין: אתה מדבר על צדק סוציאלי ועל חלוקת הנטל, שזה דבר חשוב ביותר.

ראובן ריבלין: אפשר אולי להגדיל את נטל המיסים ל-60%, כמו שחבר הכנסת אורון חושב.

ראובן ריבלין: יש כאלה שחושבים שאלה שיכולים ישלמו יותר.

ראובן ריבלין: הפער החברתי שנוצר הוא כתוצאה מכך שמפחיתים מיסים, ואלה שהפחתת המיסים לא נוגעת להם – כי הם לא משלמים מיסים, כי הם לא מרוויחים – לא נהנים ממנה.

ראובן ריבלין: כל הדברים האלה נכונים.

ראובן ריבלין: פה יש היגיון חוק שבו רשות המיסוי אומרת בצורה הברורה ביותר: אנחנו תורמים את חלקנו לנושא שבו אנחנו עוסקים, התגוננות מפני רעידות אדמה.

ראובן ריבלין: הם מוכנים לפטור ממיסים כל עסקה שתכליתה להביא לחיזוק המבנים שבהם גרים.

ראובן ריבלין: אתה מספר לנו שיש אזורים שונים.

ראובן ריבלין: האיש בתל אביב לא יבקש לחזק את ביתו, ואם יקרה אשר כולנו פוחדים ממנו, נשאל את עצמנו מדוע לא עשינו.

ראובן ריבלין: זאת אומרת, השיקול שלך הוא זר לתכלית החוק, כפי שהיא באה לידי ביטוי כאן.

ראובן ריבלין: אני, למשל, מבין מדוע אדם שרוכש דירה וכתוצאה מכך מחזק את הבניין, צריך לשלם מס רכישה.

ראובן ריבלין: כי הוא רוצה לרכוש דירה.

ראובן ריבלין: אבל אם אני מוכן לתת את החלק היחסי שלי ברכוש המשותף כדי לחזק את הבניין, ואני מוכן למכור אותו כדי להביא לתכלית שבה אני אישית לא מרוויח לכאורה – מלבד זה שהבניין יותר חזק – אז לא צריך לחייב במס שבח.

ראובן ריבלין: זה דבר הגיוני, לא מבחינת צדק סוציאלי, אלא מבחינת ההיגיון של החוק.

נדב הכהן: יש לי שתי הערות פרטניות להצעה הקונקרטית.

נדב הכהן: כתוב בחוק מס שבח שדין מס רכישה בדרך כלל כדין מס שבח, אז באופן תיאורטי בלאו הכי אם העסקה פטורה ממס שבח היא גם אמורה להיות פטורה ממס רכישה בידי היזם.

ורד אולפינר: לא.

נדב הכהן: אם כך, אני מאוד שמח שאמרתי את זה, מכיוון שאם הכוונה של אנשי הרשויות זה לקחת מס רכישה, והמדינה רוצה לוותר על מיסים על מנת לתמרץ את הפעולות האלה, אז אנחנו חושבים שגם לא צריך לקחת מס רכישה, ובעיקר צריך לקבוע שהוא לא צריך לשלם מע"מ כשהוא מוכר את הזכות.

נדב הכהן: כאן יש עיוות שהוא אינהרנטי לחוק מע"מ והוא כללי.

נדב הכהן: יזם קונה קרקע מאדם פרטי, יוצר מזה דירה, מטילים מע"מ על הקרקע.

נדב הכהן: זה עיוות, זה דבר שלא נכון.

ראובן ריבלין: זו הערה נכונה.

נדב הכהן: יש סעיף 5ב בחוק מע"מ שאומר שכשיזם קונה דירה מאדם פרטי ומוכר אותה, הוא משלם מע"מ רק על הרווח.

נדב הכהן: זה דבר נכון, אבל מיוחד רק לדירת מגורים.

נדב הכהן: אנחנו מציעים, לפחות במקרים האלה, אותו יזם שמקבל את זכויות הבניה ומשווק דירה בסוף הדרך, ישלם מע"מ רק על הרווח ולא על מרכיב הקרקע.

נדב הכהן: תודה.

סטס מיסז'ניקוב: אם אנחנו כבר מדברים על המע"מ, בשיחות המקדימות עם רשות המיסים הצעתי שאותו בעל דירה, שהיזם מחזק את הבניין שלו והוא נהנה מחיזוק הבניין, לפטור אותו ממע"מ.

סטס מיסז'ניקוב: לחלופין – או שני הדברים גם יחד - למצוא דרך לקזז מע"מ לאותו יזם שמחזק את הבניין.

ראובן ריבלין: צריך להיזהר רק שכל מי שהשירותים שלו לא בסדר והוא רוצה לתקן אותם, הוא יעשה בגלל רעידות אדמה.

סטס מיסז'ניקוב: אבל בעקיפין הוא נהנה מההטבות האלה.

סטס מיסז'ניקוב: למשל, אם תוכנס מעלית לבניין, כל מי שנהנה מהמעלית חייב במע"מ, ואני מציע לפטור.

ראובן ריבלין: זה מסוכן מאוד.

ראובן ריבלין: אתה לא יכול לדעת מה אדם עושה בשביל רעידת האדמה ומה עושה בשביל הפטור ממע"מ.

חיים אורון: אני חושב שהחוק הוא לתכלית ראויה, ובשורה התחתונה אתמוך בו.

חיים אורון: עכשיו אגיד למה הוא לא טוב.

חיים אורון: אני יודע שאין לי אופציה להציע הצעה אמיתית אחרת.

חיים אורון: אם מה שכתוב בעיתונים אמנם יהיה, הכנסת תחוקק במשך כמה שבועות שלושה-ארבעה חוקים, שהמשמעות העיקרית שלהם היא ששום כלב לא יבוא לגור בבאר שבע.

חיים אורון: למה?

חיים אורון: כי פטור על ארנונה יהיה גם במקום שבו כדאי.

חיים אורון: זאת אומרת, אם אני משלם הרבה מס ויש לי דירה ששוויה עד 800,000 שקל, אקבל שם פטור יותר גדול.

חיים אורון: זה הופך להיות שיקול.

חיים אורון: אם מחזק את הבית נגד רעידות אדמה, ככל שהבית יותר שווה כך התוספת יותר שווה וכך גם יהיה לי אינטרס וגם שותפים להשקיע בזה.

חיים אורון: פטור ממס הוא כלי מצוין.

חיים אורון: יש לו רק בעיה אחת:

חיים אורון: נהנים ממנו רק חלק מסוים באוכלוסיה, ביחס הפוך למה שאנחנו רוצים.

חיים אורון: בכל צריך באיזשהו מקום לקשור את הדיונים של הבוקר לדיונים שיהיו במליאה אחרי הצהרים, ששם יביאו המון חוקים בשביל להקטין פערים, לצמצם פריפריה, לעזור לחלשים.

חיים אורון: מה אנחנו עושים בפועל?

ראובן ריבלין: שם זה הצעות.

חיים אורון: אבל את הכסף הטוב עושים פה.

חיים אורון: העניין מתחיל בממשלה, כי פטור ממס הוא לא כסף.

חיים אורון: אם הייתי אומר שהפטור ממס הזה שווה – כמה הוא שווה, לפי הערכתם?

מיכל הנר דויטש: אנחנו לא יודעים.

חיים אורון: הם אפילו לא יודעים.

חיים אורון: אם הייתי אומר שאני מציע לתת חצי מיליארד שקל בשביל לחזק בתים – שזאת בטח עלות דומה - ואז ללכת לפי הבית הכי חלש במקום הכי דפוק, עם הציבור שאין לו ולחזק את הבית שלו.

חיים אורון: יגידו לי: חצי מיליארד שקל?

חיים אורון: הבוקר רוצים גדר עם מצרים; מחר רוצים גדר על יד הבית שלי – שעוד אין – מחרתיים רוצים משהו אחר, אין לנו כסף.

ראובן ריבלין: לפרוטוקול, הבית שלך על יד גבול חברון.

סטס מיסז'ניקוב: מה ההצעה שלך?

חיים אורון: העמדה הבסיסית של הממשלה, ושמעתי את שר האוצר אומר אותה, שמורידים מסים.

חיים אורון: הורדת מס היא לא הוצאה.

חיים אורון: למה?

חיים אורון: כי היא לא מופיעה.

חיים אורון: אבל הורדת מס היא הוצאה בדיוק כמו לקחת כסף ולתת אותו.

סטס מיסז'ניקוב: או פטור ממס.

חיים אורון: כן, ועם זה מתנהגים ברוחב לב, כי זה כאילו לא תקציב.

חיים אורון: אם הייתה עולה פה ההצעה שלך, של פטור ממע"מ, והיינו אומרים שזה 100 מיליון שקלים, יכול להיות שזה היה מתקבל.

חיים אורון: אחר כך היינו מחליפים דף ואומרים שצריך להעביר 100 מיליון לחדר המיון הקדמי באשדוד – היו מגרשים אותנו מהחדר.

חיים אורון: היו אומרים לנו: אין, השתגעתם?

חיים אורון: אף אחד גם לא מביא נתונים, על מה מדובר.

חיים אורון: למה הנאום הזה קצת לא במקום?

חיים אורון: כי אני לא מסוגל להעביר הצעה של מה שאני אומר, ואז בין לא לעשות כלום לחיזוק מפני רעידות אדמה ובין לתמוך בזה - אתמוך בזה.

חיים אורון: אבל אנחנו הולכים במסלולים שיותר ויותר יגרמו לפערים, כאשר הכלי היחיד שבינתיים עבד הוא הכלי שקראו לו פעם הלוואת מקום.

חיים אורון: זאת אומרת, אדם קיבל כסף תמורת זה שהוא בא לגור באיזה מקום.

חיים אורון: זו הייתה הלוואה לעשר שנים, אם אתם רוצים תורידו את זה לשבע שנים.

חיים אורון: אם הוא גר בירוחם, למשל, שבע שנים הוא כבר פדה את ה-100,000 שקלים האלה, וזה הופך מענק.

חיים אורון: אמרו לי שזה מעלה את מחירי הדירות.

יעקב ליצמן: סיפורי סבתא.

סטס מיסז'ניקוב: את כל הרווח זה מעמיס על החברה.

חיים אורון: ופה?

חיים אורון: יבוא אלי הקבלן ויגיד שהוא סוגר את העמודים למטה, והדיירים לא יידעו.

חיים אורון: זה לא יעבוד אותו דבר?

חיים אורון: אני אשאל כמה עולה לי הכול, הוא יגיד שזה עולה לי 100 במקום 130, ואנחנו מתחלקים בהפרש.

חיים אורון: הדייר והקבלן מתחלקים בהפרש של המס, ומצוין.

חיים אורון: זה לא יעלה את המחירים?

סטס מיסז'ניקוב: אני מסכים אתך.

סטס מיסז'ניקוב: לא הצלחתי להעביר הלוואת מקום אפילו בחוק שדרות, שהפעלנו כוחניות יתר על מנת להעביר אותו.

חיים אורון: זה יותר מאובן מעשרת הדיברות.

סטס מיסז'ניקוב: אני מסכים עם כל מה שאמרת.

סטס מיסז'ניקוב: אחרי הנאום שלך אני פונה לרשות המיסים לבטל את המע"מ על העסקאות האלה, כי דווקא בנושא של ביטול מע"מ יכול להיות שנביא לאיזשהו צדק דיפרנציאלי לאותן שכבות שדיברת עליהן כרגע.

סטס מיסז'ניקוב: קחו את זה בחשבון.

סטס מיסז'ניקוב: חבר הכנסת ליצמן, בבקשה.

יעקב ליצמן: אני רוצה להגיד לחבר הכנסת אורון שהכסף הזה תמורת מיגון רעידת אדמה יותר זול ממה שהממשלה משלמת תמורת רעידת האדמה הפוליטית.

יעקב ליצמן: נושא הפטור הזה צודק.

יעקב ליצמן: אבל באותה הזדמנות אני רוצה להעלות דבר נוסף.

יעקב ליצמן: היום, על פי חוק, צריך לבנות חדר נוסף, ממ"ד.

יעקב ליצמן: אז למה לא לכלול את זה באותה הזדמנות?

יעקב ליצמן: זה כלול?

ורד אולפינר: הממ"ד כלול בתמ"א.

ורד אולפינר: אנחנו מתלבשים על התמ"א ואנחנו כותבים במפורש בהצעת החוק שלנו ששירותי הבניה מבחינתנו זה כל אחד מאלה, לפי הוראות תוכנית החיזוק.

ורד אולפינר: יש לנו פה גם הרחבת יחידות הדיור הקיימות.

ורד אולפינר: כלומר, נותנים.

יעקב ליצמן: האם הפטור שאתם מדברים עליו פה הוא רק לרעידת אדמה או שהוא כולל גם כולל ממ"ד?

יעקב ליצמן: אם הוא לא כולל ממ"ד אני רוצה להגיש הסתייגות, כי אני רוצה שהוא יהיה כלול.

יעקב ליצמן: היום חייבים לבנות בכל דירה חדשה ממ"ד.

יעקב ליצמן: יש כאלה שקנו דירות מוכנות שניבנו מזמן, שאין בהן ממ"ד.

יעקב ליצמן: אדם בא, רוצה להוסיף ממ"ד.

יעקב ליצמן: למשל, בשדרות.

מיכל הנר דויטש: זאת לא עסקה במקרקעין.

יעקב ליצמן: אם אני רוצה לקנות קרקע נוספת ליד הדירה שלי בשדרות כדי לבנות ממ"ד, האם זה כלול?

מיכל הנר דויטש: זה לא קשור.

יעקב ליצמן: למה?

יעקב ליצמן: אני יודע שזה לא קשור, אני רוצה להגיש הסתייגות.

ראובן ריבלין: ברשות היושב ראש, אני רוצה להסביר.

ראובן ריבלין: לאור השאלות וההרהורים שהעלו היושב ראש והרב ליצמן, אני מציע שנתרכז בחוק בלבד ונפסיק להרחיב אותו, כי נגיע למחוזות שאינם קשורים.

ראובן ריבלין: אני חושב שבכל מה שקשור לביטחון האישי של הבן-אדם, בכל מה שקשור לסכנה לאדם ולא סכנת רעידת אדמה, צריך להרחיב את החוקים.

ראובן ריבלין: אני מוכן ללכת יחד אתך על הצעת חוק מיוחדת המרחיבה את הנושאים האלה.

ראובן ריבלין: כאשר מדברים בתכלית של רעידת אדמה אפשרית – ברוך השם, מאה שנה חסכנו את העניין הזה ואנחנו רק חרדים למצב שתתרגש עלינו אותה מכה בגלל חטאינו על הארץ, ואנחנו עומדים בפני כוחות שאנחנו לא יכולים להתגונן מפניהם - נתרכז בהצעת החוק כפי שהיא, ולא נרחיב כפי שמציעים חברי הכנסת מסז'ניקוב וליצמן.

ראובן ריבלין: ודאי עוד נקבל הצעות כהנה וכהנה מחברים אחרים, שהם מלאי רעיונות, ואני בטוח שהם גם צודקים.

ראובן ריבלין: הרעיונות שלהם יכולים לעזור גם במידה מסוימת בנושא רעידת האדמה, אבל היה מתעורר גם בלי שום רעידת אדמה.

סטס מיסז'ניקוב: הרעיון שלי בא להשלים את התמונה שהציג חבר הכנסת אורון, ואני מתחבר אליה.

סטס מיסז'ניקוב: אני חושב שזה צודק, כי זה יכול לעשות את החלוקה הדיפרנציאלית על מנת לעזור לאותן שכבות, שהבתים שלהם אולי לא נראים מי יודע מה, והן לא ייהנו מאותם שיפורים וחיזוקים שמהם ייהנו בעלי הבתים הטובים והגדולים במרכז הארץ.

ראובן ריבלין: המטרה שלך ראויה ומצוינת.

ראובן ריבלין: אין מקומה בנושא שבו אנחנו עוסקים, התגוננות מפני רעידות אדמה.

ראובן ריבלין: אם ננצל את העניין הזה, בסופו של דבר נגיע למחוזות לא הגיוניים.

יעקב ליצמן: אני יכול להגיש הסתייגות?

יעקב ליצמן: הסתייגות לגבי ממ"ד בכל מקום בארץ, וחדר מוגן בקו העימות.

ראובן ריבלין: אתה מדבר על הממ"ד שמשפצים או מוסיפים כאשר משפצים את הבית?

יעקב ליצמן: ברור.

סטס מיסז'ניקוב: בבקשה, אדוני.

ראול סרוגו: בעיקרון, אנחנו מברכים על הצעת החוק.

ראול סרוגו: אנחנו סבורים שהיא טוב לנושא של רעידות אדמה.

ראול סרוגו: אבל כמו הטיפול בכלל ברעידות אדמה של ממשלת ישראל ורשות המיסים, אין בכך די.

ראול סרוגו: אני לא מתכוון להלך אימים על אף אחד, אבל כל מי שיש לו נגיעה בנושא של רעידות אדמה, אם זה המכון הסיסמולוגי, אם זה מומחים בארץ ובעולם, מדברים על תרחיש קטסטרופלי, אפוקליפטי, אם תקרה רעידת אדמה במדינת ישראל.

ראול סרוגו: היא יכולה לקרות, חס וחלילה, עוד כמה דקות, עוד חודש, עוד שנה או עוד עשר שנים.

ראול סרוגו: היינו עדים בשנים האחרונות לרעידות אדמה בכל רחבי הארץ, כולל רעידת אדמה באזור השפלה לפני מספר חודשים.

ראול סרוגו: הייתה רעידת אדמה גדולה מאוד בשנת 95' באזור סיני, שכתוצאה ממנה בתים שלמים נפגעו באילת עד כדי הרס מוחלט.

ראול סרוגו: למשל, המלון הידוע "גני שולמית", שנהרס עד היסוד.

ראובן ריבלין: הרסו אותו כי הוא הוכרז כבניין מסוכן.

ראול סרוגו: נכון.

ראול סרוגו: מדברים על עשרות אלפי הרוגים, עשרות אלפי פצועים או מאות אלפים, מאות אלפי אנשים שיישארו חסרי קורת גג.

ראול סרוגו: אנחנו מדברים על נושאים קיומיים ולא על פריפריה, סדרי עדיפויות ופערים חברתיים.

ראול סרוגו: יש פה עניין קיומי.

ראול סרוגו: תמ"א 38, מטרתה לחסוך כסף למדינת ישראל, למנוע מצב שבו מדינת ישראל תצטרך להשקיע כסף מהתקציב שלה במיגון נגד רעידת אדמה, שהוא נדרש.

ראול סרוגו: כשמדובר בכוחות אופקיים שיהרסו עשרות אלפי בתים, זה אותו דבר כמו שישלחו מאות או אלפי סקאדים ורובם יפגעו במרכזי אוכלוסין.

ראול סרוגו: זו אותה תוצאה.

ראול סרוגו: מדינת ישראל השקיעה הון תועפות, מיליארדים, בנושא של פיתוח טיל "החץ" למשל, שיגן נגד הטילים, ונגד רעידות אדמה לא נעשה דבר.

ראול סרוגו: הזכירו פה את ועדת וינוגרד, היא רק הקדמה לוועדת חקירה ממלכתית שתהיה אם, חלילה, מחר תהיה רעידת אדמה.

ראול סרוגו: חבר הכנסת אורון אמר דבר נכון מאוד: חייבת להיות השקעה תקציבית במקומות שבהם תמ"א 38 לא נותנת כלום.

ראול סרוגו: לא מדובר בהרבה כסף.

ראול סרוגו: אם יתבצע דיון מעמיק בנושא הזה, יביאו מהנדסים, תראו שעלות המיגון נגד רעידות אדמה היא סדר גודל של 5,000 עד 8,000 דולר ליחידת דיור.

ראול סרוגו: מדובר בכ-100,000 יחידות דיור באזורים כמו בית שאן, עפולה, טבריה, קרית שמונה, ערד, אילת – לאורך השבר הסורי-אפריקני, ששם הבעיה אמיתית וקשה.

ראול סרוגו: שם גם ערכי הקרקע נמוכים ותמ"א לא תעזור בהם.

ראול סרוגו: לכן, צריכה להיעשות עבודה יסודית בעניין הזה, ואני קורא לוועדת הכספים להיות הגורם שיניע את הממשלה להקדיש לכך משאבים.

ראול סרוגו: תמ"א 38, אם מסתכלים עליה נכון, היא תצורה אחת מתוך שלוש תצורות של מה שקרוי התחדשות עירוני.

ראול סרוגו: יש פינוי בינוי, שם עוצמת השינוי ועוצמת הצפיפות גדולות מאוד.

ראול סרוגו: על בית קיים מקבלים פי ארבעה או פי חמישה.

ראול סרוגו: עיבוי בינוי, שהוא משהו באמצע.

ראול סרוגו: מכפילים כמות יחידות דיור בבניין תמורת החיזוק שלו ללא הריסת המבנה החדש.

ראול סרוגו: תמ"א 38, שההשפעה שלה היא מינורית, הוספת קומה אחת בלבד.

ראול סרוגו: אי-אפשר לעשות פינוי בינוי בכל הארץ, אי-אפשר לקחת עיר שלמה ולהפוך את כולה למגדלי מגורים.

ראול סרוגו: זה לא ישים, אין לזה תשתיות תחבורתיות, והצפיפות גבוהה מאוד.

ראול סרוגו: כשמגישים בקשה להיתר, הרשות המקומית דורשת שינויים נוספים, בצדק רב.

ראול סרוגו: היא לא רוצה רק את הבטונים שיקשרו את העמודים לצורך המיגון, היא רוצה גם הוספת מרפסות, שיפור החזיתות.

ראול סרוגו: בצדק רב, כי זה הדבר הנכון לעשות.

ראול סרוגו: אז תמ"א 38 היא סוג של התחדשות עירונית, לא שונה לחלוטין מפינוי בינוי.

ראול סרוגו: זאת אומרת, כל הטבות המס שניתנות בפינוי בינוי צריכות להיכלל גם כאן.

ראול סרוגו: אין הבדל בין השניים.

ראול סרוגו: להיפך.

יעקב ליצמן: למה אתה מגלה את התרגילים שלכם?

ראול סרוגו: אין פה שום תרגיל.

יעקב ליצמן: אתה אומר שכאן זכאים לקבל מה שמקבלים בפינוי בינוי.

ראול סרוגו: אנחנו דנים בתמ"א 38, אין הבדל בינה לבין פינוי בינוי בנושא הטבות המס שתמ"א צריכה לקבל.

ראול סרוגו: בסופו של דבר, אתם רואים שגם בערכי הקרקע הגבוהים ביותר, בתל אביב, שום דבר לא נעשה בנושא תמ"א 38 נכון להיום.

ראול סרוגו: למה?

ראול סרוגו: כי זה לא כלכלי.

ראול סרוגו: רשות המיסים צריכה להיות טריגר לעניין הזה.

ראול סרוגו: אני חולק על כך שיש אובדן הכנסות, גם אם יינתן פטור מלא ולא ישולם שקל מס: לא מע"מ על הדירות החדשות, לא מיסי רכישה, כלום.

ראול סרוגו: לא יכול להיות מצב של אובדן הכנסות כי בתמ"א 38 אנחנו עושים יש מאין.

ראול סרוגו: זה לא כמו בפטורים שונים ומשונים, שיוצרים חור תקציבי ואז טוענים שהחור הזה יעודד את הענף, ימכרו יותר דירות ותהיה יותר הכנסה.

ראול סרוגו: כאן כל שקל שרשות המיסים תגבה מהדירות החדשות שייווצרו הוא הכנסה נטו.

ראול סרוגו: הפטורים האלה הם אובדן הכנסה שלא קיימת בכלל, לכן כל שקל שיתווסף הוא הכנסה נטו.

ראול סרוגו: לא לחינם ורד אולפינר לא יודעת לומר לך מה אובדן ההכנסות, כי אין הכנסות.

ראול סרוגו: היא לא יכולה לדעת.

ורד אולפינר: לא בגלל זה.

ראול סרוגו: חייב להיכנס כאן נושא המע"מ, שהציע היושב ראש, חייב כאן הפטור ממס רכישה לרכישת הזכויות הנוספות על ידי היזם.

ראול סרוגו: בסופו של דבר, היזם הוא זה שנושא בכל העלויות, בעלי הקרקע לא נושאים בשום עלויות.

ראול סרוגו: גם מס השבח נופל היום על היזם, כי הבעלים לא מוכן לשלם.

ראול סרוגו: תרבות המגורים במדינת ישראל היא כזאת שאדם לא משקיע שום דבר בביתו, לא בשיפוץ חיצוני ובטח לא בחיזוק נגד רעידות אדמה.

ראול סרוגו: לכן, חייב להיות כאן מהלך של פטור ממס רכישה או לחילופין מס רכישה בשיעור של חצי אחוז על רכישת הזכויות לקומה הנוספת, חייב להיכנס לכאן המע"מ.

ראול סרוגו: זה הטריגר שיניע.

ראול סרוגו: תעשו את החישוב מה יקרה אם תהיה רעידת אדמה, כמה עלויות מדינת ישראל תצטרך לשאת, שלא לדבר על אובדן חיי אדם.

ראול סרוגו: יש כאן טיפול מונע.

ראול סרוגו: הגאוניות של תמ"א 38 והיצירתיות שבה הן שהיא לא יוצרת עול תקציבי על מדינת ישראל, גם אם היא נותנת פטור מלא ממיסים.

סטס מיסז'ניקוב: תודה.

סטס מיסז'ניקוב: בבקשה, אדוני.

נח רפפורט: אני נציג התאחדות בוני ומפתחי ישראל, מה שנקרא התאחדות הקבלנים החדשה.

סטס מיסז'ניקוב: זה משהו שונה?

נח רפפורט: פוליטיקה, זה לא שונה.

ראול סרוגו: אני מוחה.

ראול סרוגו: התאחדות הקבלנים החדשה – אין חיה כזאת.

ראול סרוגו: הם התאחדות בוני ומפתחי ישראל.

נח רפפורט: ההערה שלי מתייחסת למה שחבר הכנסת ליצמן אמר בנושא הממ"דים.

נח רפפורט: אני מהנדס במקצועי, וכל תמ"א 38 מבוססת על תוכנית חיזוק.

נח רפפורט: הדבר הטריוויאלי בתוכנית החיזוק זה לבנות ממ"ד או פיר מעלית.

נח רפפורט: מדובר על כוחות אופקיים, כשהממ"ד משמש בדיוק לאותן מטרות.

נח רפפורט: התוכנית הבסיסית תהיה הוספת ממ"דים, שתהווה את תוכנית החיזוק.

סטס מיסז'ניקוב: תודה.

סטס מיסז'ניקוב: בבקשה, גברתי.

ברוריה שור: אני רוצה להעיר לגבי הצדק הסוציאלי והדיפרנציאליות בין מקומות.

ברוריה שור: גם במרכזי ערים שנחשבות לערים נפלאות, אנחנו מדברים על דירות קטנות של 60-70 מטר.

ברוריה שור: דירות קטנות, בבתים שאין בהם מעליות.

ברוריה שור: אנחנו לא מדברים על עשירי גוש דן.

חיים אורון: מאה אחוז.

חיים אורון: אני בעד פטור לכל אלה שיש להם דירה עד 100 מטר.

חיים אורון: תמיד באים לפה ומסבירים לי שבסך הכול זה בשביל האלמנה ושבעת היתומים.

חיים אורון: יורם גבאי, כשהיה באוצר, אמר לי לפני כמה שנים: בדוק את הפטורים מטיפול שיניים ועד ההלוואות האחרות ותגלה ש-90% זה לעשירון העליון ו-10% לכל תשעת העשירונים האחרים.

חיים אורון: אני חותם שכשנבוא לבדוק את ההטבה הזאת בעוד כמה שנים נגלה אותו דבר.

חיים אורון: למרות שפה נדבר על הבית בשכונת התקווה, על הקומה התחתונה בעומר – בסוף נראה מה יהיה.

חיים אורון: את מסכימה אתי?

ברוריה שור: לא.

סטס מיסז'ניקוב: הבהרת את עמדתך.

גיא ארד: אני קבלן, מהנדס בהשכלתי, עוסק בתחום הזה הלכה למעשה.

גיא ארד: לעומת כל היושבים כאן, לי יש ניסיון מה נעשה בשטח.

גיא ארד: בעניין המיסוי יש צדק חברתי, מפני שאנחנו לא צריכים את הוועדה הזאת בשביל מרכז תל אביב והבתים היקרים.

גיא ארד: שם מסתדרים לבד, יש שם מספיק כסף.

גיא ארד: הבעיה שלנו היא באזורים האחרים, בבניינים הפחות טובים, בכפר סבא, הוד השרון, הרצליה, שם לא יכולים בלי הקלות במיסוי.

גיא ארד: שם זה לא כלכלי.

גיא ארד: נכון להיום התמ"א לא קמה כי זה לא כלכלי.

גיא ארד: היא יכולה לקום באזורים טובים בתל אביב, וזו לא מטרת הוועדה.

גיא ארד: ברגע שייכנסו הקלות מיסים - גם עניין מע"מ משמעותי מאוד פה – אז נוכל להרחיב את זה.

חיים אורון: אז אתה מקבל את הצעתי: הטבה שהיא מעל 100,000 דולר לא פטורה ממס.

גיא ארד: זה קיים, כי מדובר על הטבה שהיא מעבר לחיזוק.

יצחק בן ישראל: אבל החיזוק הזה יהיה פטור לכולם, גם לעשירים וגם לעניים.

יצחק בן ישראל: כמו שאומר חבר הכנסת אורון, בסוף תמצא שרק העשירים ניצלו את ההזדמנות.

ראובן ריבלין: לעשירים אתה נותן דבר בעל ערך כלכלי בעוד שהעניים, למרות שירצו לנצל, לא יוכלו לנצל כי הערך הכלכלי לא קיים.

ראובן ריבלין: אני מדבר על מבחן התוצאה, כי ארגון הקבלנים הישן אמר בצורה הברורה ביותר שכרגע אף אחד לא חושב על רעידת אדמה, כי אומרים: לי זה לא יקרה, וגם אם תהיה רעידת אדמה היא לא תהיה בבית שלי.

ראובן ריבלין: זאת אומרת, האנשים לא מתייחסים לעניין הזה.

ראובן ריבלין: הוא רוצה לתת להם אנסיאטיבה לתקן את הבתים על ידי כך שייתן להם הטבות כאלה שיפתו אותם מתוך שלא לשמה להגיע לשמה.

ראובן ריבלין: אני בטוח בהוגנות ובניקיון הדעה של הדובר.

ראובן ריבלין: אבל יש אפשרות לפרש את זה גם בדרך אחרת.

סטס מיסז'ניקוב: תודה.

סטס מיסז'ניקוב: בבקשה, אדוני.

אהוד נדב: שמענו הרבה שיקולים וענייני מדיניות, צריך לרדת גם למיקרו כי הוועדה הזאת צריכה להוציא נוסח קונקרטי.

אהוד נדב: הממ"ד לא כלול כרגע בהצעת החוק.

אהוד נדב: דרך אגב, תמ"א 38 לא חלה על כל הבניינים.

אהוד נדב: יש הרבה בניינים שאין בהם ממ"ד, תמ"א 38 לא חלה עליהם.

אהוד נדב: גם בבניינים שכן חלה עליהם תמ"א 38 הממ"ד לא זוכה להקלות מס.

אהוד נדב: אם בגדר ההרחבה יש במקרה גם ממ"ד, אז הוא ייכנס מכוח התמ"א 38.

יצחק בן ישראל: אז למה לא לחבר את שניהם יחד בהזדמנות זו?

אהוד נדב: אני חושב שכן, אבל זה עניין של הוועדה, לא של תמ"א 38.

אהוד נדב: זה דיון חשוב, לדעתי, ואולי הסיכוי שנצטרך ממ"ד בכל בניין בישראל הוא קטן יותר מאשר הסיכוי שכל בניין בישראל יהיה נשוא רעידת אדמה, אבל גם זה סיכון שצריך לטפל בו.

אהוד נדב: דבר שני, היינו בוועדה הזאת לפני שלושה חודשים.

אהוד נדב: מאז היו שתי רעידות אדמה במדינת ישראל, תודה לאל לא באזור המרכז ותודה לאל, לא חזקות.

אהוד נדב: סיפרו לי שהיו ארבע, אבל אני יודע מכלי התקשורת על שתיים שהיו.

אהוד נדב: אנחנו לא מדברים באוויר.

אהוד נדב: עוד נתון אמפירי, בנושא של תמ"א 38 ישבה ועדה על המדוכה מתחילת שנות ה-2000.

אהוד נדב: ב-2005 פורסמה התמ"א וקיבלה תוקף.

אהוד נדב: היום אנחנו ב-2008, מספר הפרויקטים, גם בתל אביב וגם באזורי הביקוש הכי גדולים, אפסי.

אהוד נדב: אין לי נתונים מדויקים, אבל ברור לנו שיש כשל שוק בעניין הזה.

אהוד נדב: ברור לנו שהחסמים, שעל חלקם אנחנו מדברים היום - - -

חיים אורון: לא, לא, אין כשל שוק.

חיים אורון: השוק עובד מצוין.

חיים אורון: אנחנו רוצים לעזור לשוק עם מיסים.

חיים אורון: זה בדיוק הפוך ממה שאתה אומר.

חיים אורון: השוק אומר: לא כדאי לי.

חיים אורון: אתה אומר: אם לא כדאי לשוק, נביא כסף.

חיים אורון: כל הוויכוח מאיפה להביא את הכסף.

אהוד נדב: או נוריד חסמים.

אהוד נדב: יש בפניכם את העמדה הכתובה שלנו.

אהוד נדב: אני רוצה לגעת בנושא של מס הרכישה ושירותי ממע"מ, שעלו כאן מכמה דוברים.

אהוד נדב: אין לנו ספק שהדייר לא יוציא שקל מכיסו, אין לנו ספק שהיזם לא יפסיד בעסקה הזאת.

אהוד נדב: אנחנו יודעים שהעסקאות האלה לא נמצאו רווחיות, ואנחנו יודעים את זה לפי התנהגות השוק.

אהוד נדב: יש שתי עלויות שאנחנו יכולים להסיר.

אהוד נדב: למעשה, אנחנו לוקחים עלות שהמדינה הייתה צריכה לממן, של חיזוק הבניה, ומעבירים אותה ליזמים.

אהוד נדב: לא ייתכן שבגין נטילת המטלה הזאת, שמוטלת על הממשלה, היזמים ישלמו מע"מ, כשהם נותנים שירותי בניה לדיירים, וזאת משמעות של המע"מ.

אהוד נדב: לא ייתכן שהיזמים ישלמו מס רכישה כדי לבצע את הדבר הזה.

אהוד נדב: אנחנו לא ממציאים שום גלגל.

אהוד נדב: הגלגל הזה קיים בחוק בנושאים הרבה פחות אקוטיים מרעידת אדמה, כמו למשל פינוי בינוי.

סטס מיסז'ניקוב: תודה רבה.

סטס מיסז'ניקוב: ורד אולפינר, כל התשובות, כולל התייחסות לבקשה שלי ושל עוד כמה אנשים.

ורד אולפינר: נתחיל מנושא המע"מ בהמשך לבקשה.

ורד אולפינר: בחנו אותו והחלטנו לתת הקלות במע"מ, בדיוק כמו בפינוי בינוי.

ורד אולפינר: כמובן שיש שונות בעסקה, פינוי בינוי מדובר על פינוי והריסת המבנים וכאן יש רק את שירותי הבניה של החיזוק והשיפוץ.

ורד אולפינר: החלטנו שיש מקום לתת את הפטור ממע"מ על שירותי הבניה של החיזוק והשיפוץ בלבד.

ורד אולפינר: כמובן שזה לא קשור לבניית הדירות הנוספות על-ידי היזם.

ורד אולפינר: זה לא רלוונטי.

ורד אולפינר: אנחנו מדברים רק על שירותי הבניה של החיזוק והשיפוץ, שזה מה שמענייננו כאן.

ורד אולפינר: אנחנו דואגים לדיירים, שהבניין יחוזק וישופץ.

נדב הכהן: פטור הוא שיעור אפס.

נדב הכהן: זאת אומרת, אי-אפשר לנכות מס.

ורד אולפינר: בדיוק כמו ב-31א, פינוי בינוי זהה לחלוטין.

ורד אולפינר: קיבלנו פה הסבר מפורט מראול סרוגו, שפינוי בינוי דומה.

ראובן ריבלין: האם אני, כקבלן, אוכל לקזז את החומרים שמשלם עליהם מע"מ מהדוח החודשי שלי?

ורד אולפינר: על שירותי הבניה האלה לא.

ראובן ריבלין: זה יהיה במשק סגור?

ראובן ריבלין: יהיה חשבון נפרד?

ורד אולפינר: כן.

ורד אולפינר: גם היום אנחנו יודעים לפצל את זה.

ורד אולפינר: בעסקאות פינוי בינוי אנחנו כבר נתקלים בזה.

ורד אולפינר: אנחנו צריכים לפצל את שירותי הבניה שניתנים לדיירים לעומת שאר שירותי הבניה ליחידות הנוספות.

ורד אולפינר: אנחנו יודעים כבר היום לעשות את החישובים האלה, ונעשה אותם גם כאן.

ורד אולפינר: בנוגע לשאלת הממ"ד, ככל שהיא קשורה לתסקיר החוק הספציפי הזה, היא רק כאשר מדובר על מכירת זכויות בניה.

ורד אולפינר: תסקיר החוק של תמ"א 38 קובע את הפטור כשמוכרים זכויות בניה ומקבלים שירותי בניה.

ורד אולפינר: אם הדיירים יקבלו שירותי בניה שהם ממ"ד, מבחינתנו אלה שירותי בניה של חיזוק ושיפוץ וזה נכנס לרשימה, והם לא יתמסו.

ורד אולפינר: אבל ככל שמדובר על ממ"דים אחרים, זה לא רלוונטי פה.

יעקב ליצמן: אם יש לי דירה בשדרות, ואני רוצה לקנות לי קרקע קטנה כדי לבנות עוד חדר כממ"ד או חדר מיגון – אני אומר פה שתי הגדרות נפרדות - רוצה פטור על הקרקע הזאת.

מיכל הנר דויטש: אתה רוצה פטור ממס רכישה.

מיכל הנר דויטש: זה משהו אחר לגמרי.

יעקב ליצמן: אני רוצה להתחיל בזה.

ורד אולפינר: החוק הזה לא נותן פטור ממס רכישה.

חיים אורון: זה לא שייך.

ראובן ריבלין: לא תוכל לרכוש עוד קרקע.

ראובן ריבלין: תוכל רק בתוך אותו שטח שהקונטור קיים בו.

ורד אולפינר: החוק הזה נותן פטור לזכויות הבניה.

ורד אולפינר: אתה מנצל חלק מזכויות הבניה שלך לצורך הרחבת הדירה ובניית הממ"ד.

ורד אולפינר: זכויות הבניה האלה כבר שלך.

ורד אולפינר: אתה לא צריך לרכוש אותן.

יעקב ליצמן: רציתי להיכנס לפתח.

ורד אולפינר: הנקודה האחרונה שאנחנו צריכים להתייחס אליה היא מס רכישה.

ורד אולפינר: דיברנו על זה בדיון הקודם: אין הקלות במס רכישה ליזמים, לא בפינוי בינוי, לא בעיבוי ולא בשם מקום אחר בחוק מיסוי מקרקעין.

ורד אולפינר: כל עוד מס רכישה חי וקיים, מס רכישה שישולם על-ידי היזמים הוא 5% ואין הקלה.

סטס מיסז'ניקוב: שגית, תקראי בבקשה את החוק.

שגית אפיק: "הצעת חוק מיסוי מקרקעין (שבח, מכירה ורכישה) (הוראת שעה), התשס"ח-2008, הוספת פרק חמישי 5.

שגית אפיק: בחוק מיסוי מקרקעין, אחרי סעיף 49לא יבוא: פרק חמישי 5: פטור במכירת זכות במקרקעין שתמורתה עלתה בשל זכויות בניה לפי תמ"א 38.

שגית אפיק: הגדרות 49לב.

שגית אפיק: בפרק זה - "זכויות בניה לפי תכנית החיזוק" - זכויות לבניה נוספת שהוקנו לפי הוראות תוכנית החיזוק; "מס מכירה" - כהגדרתו בסעיף 72ג; "שירותי בניה לפי תכנית החיזוק" - כל אחד מאלה, לפי הוראות תכנית החיזוק: (1) חיזוק של מבנה שלגביו ניתנו זכויות בניה לפי תכנית החיזוק (בהגדרה זו – מבנה), מפני רעידות אדמה; (2) הרחבת יחידות הדיור הקיימות במבנה; (3)

שגית אפיק: התקנת מעלית במבנה; (4) עיצוב המבנה ושיפוצו; (5) תשלום לכיסוי הוצאות כרוכות כפי שיקבע המנהל;" – זה שינוי ביחס לקריאה הראשונה.

שגית אפיק: זה בעקבות הערת הקבלנים.

שגית אפיק: "תכנית החיזוק" - תכנית מתאר ארצית לחיזוק מבנים קיימים מפני רעידות אדמה (תמ"א 38 ).

שגית אפיק: פטור ממס וממס מכירה במכירה שתמורתה מושפעת מזכויות בניה לפי תוכנית החיזוק.

שגית אפיק: 49 לג.

שגית אפיק: (א) מכירת זכות במקרקעין שהתמורה המשתלמת בעדה מושפעת מזכויות בניה לפי תוכנית החיזוק (בסעיף זה – הזכות הנמכרת), תהיה פטורה ממס וממס מכירה, עד גובה שוויין של זכויות הבניה כאמור, ובלבד שהתקיימו שניים אלה:

שגית אפיק: התמורה בעד המכירה ניתנה בשירותי בניה לפי תוכנית החיזוק;"

מיכל הנר דויטש: לא, אין דבר כזה.

שגית אפיק: ניתן את הניסוח המתאים בכל מקרה.

מיכל הנר דויטש: זה רטרואקטיבי, ולכן יש מס מכירה.

שגית אפיק: בוצע חיזוק של המבנה שלגביו ניתנו זכויות בניה לפי תוכנית החיזוק, מפני רעידות אדמה, בהתאם להוראות תוכנית החיזוק.

שגית אפיק: (ב) תמורה בעד המכירה כאמור בסעיף קטן (א) שניתנה שלא בשירותי בניה לפי תוכנית החיזוק, יראו אותה כדמי מכר של זכות אחרת במקרקעין אשר שווי רכישתה הוא חלק יחסי משווי הרכישה של הזכות הנמכרת, כיחס שבין התמורה האמורה לבין שווי הזכות הנמכרת, ובהתאם לכך ייוחסו גם הניכויים והתוספות.

שגית אפיק: סייג לפטור, 49לד.

שגית אפיק: הוראות פרק זה לא יחולו על מכירת זכות במקרקעין, במקרקעין המהווים מלאי עסקי כהגדרתו בסעיף 85 לפקודה בידי המוכר.

שגית אפיק: פטור נוסף 49לה.

שגית אפיק: מוכר זכאי לפטור כאמור בפרק זה נוסף על כל פטור אחר ממס שהוא זכאי לו, ואין בזכאותו לפטור כאמור כדי לפגוע בזכאות לפטור אחר ממס, לרבות לפי פרק חמישי 1.

שגית אפיק: הוראת שעה.

שגית אפיק: פרק חמישי 5 לחוק העיקרי כנוסחו בחוק זה, יחול על מכירת זכות במקרקעין שנעשתה בתקופה שמיום ט' באייר התשס"ה (18 במאי 2005) ועד יום ב' בטבת התשע"ז (31 בדצמבר 2016).

שגית אפיק: " עכשיו נקרא את הוראת הפטור ממע"מ.

מיכל הנר דויטש: נעתיק את ההוראה, כמו 31א לחוק מע"מ, נעשה תיקון עקיף לחוק מע"מ.

מיכל הנר דויטש: כלומר, למונחים המופיעים בסעיף זה תהיה המשמעות הנודעת בפרק חמישי 5.

מיכל הנר דויטש: נכתוב שבמתן שירותי בניה לפי תוכנית החיזוק, אבל לפי פסקאות 1 עד 4 בלבד - - -

סטס מיסז'ניקוב: עד 5.

מיכל הנר דויטש: אמרנו שניתן פטור ממע"מ לשיפוץ ולחיזוק.

מיכל הנר דויטש: זה מה שרלוונטי, לא לכיסוי הוצאות.

מיכל הנר דויטש: לא לתשלום לעורכי הדין - - -

עמי גאון: מה עם כל הרכוש המשותף?

מיכל הנר דויטש: זה לא קשור, זה סעיף אחר.

עמי גאון: למה הוצאות עורך דין ורואה חשבון לא נכללות?

מיכל הנר דויטש: כי אמרנו שניתן את הפטור ממע"מ לשיפוץ ולחיזוק של המבנה, לא להחזר הוצאות.

מיכל הנר דויטש: כשדייר עומד בהוצאה והקבלן מחזיר לו את ההוצאה - - -

עמי גאון: אבל לא כתוב "שיפוץ המבנה".

ראובן ריבלין: שאלתי אתכם שאלה, שהייתה לכאורה תמימה, אבל היא לא תמימה.

ראובן ריבלין: שאלתי אתכם: אם אני רוכש מספקים מלט, אבני בניה וכל מיני דברים שצריך כדי לבנות בניין, בסכומים אדירים, האם אוכל לקזז את המע"מ ששילמתי?

ראובן ריבלין: אמרתם: לא.

ראובן ריבלין: זאת אומרת, הכנסתם את זה למשק סגור.

ראובן ריבלין: אם זה משק סגור – מצוין.

ראובן ריבלין: כל מה שקשור בבניה והוא נמצא במשק הסגור ייחשב.

ראובן ריבלין: אז פסקה 5 גם נחשבת, משום שצריכים לעסקה עורך דין, משום שיש שינוי צו בתים משותפים.

ראובן ריבלין: כל הדברים האלה נמצאים באותו מכלול, שצריך אותו כדי להביא לכלל השלמה.

ראובן ריבלין: אם הם היו פטורים ממע"מ ולא היה סכום מע"מ אפס והיו יכולים לקזז – הייתי אומר שאתם צודקים.

ראובן ריבלין: יש להם עורך דין, הוא משמש בכל הדברים, ואז לא פוטרים ולא נותנים.

ראובן ריבלין: אבל אתם אומרים שהכול במשק סגור, הכול בחישוב נפרד, שאותו אנחנו יכולים להפעיל בהתאם לחוק פינוי פיצוי.

ראובן ריבלין: אז בהחלט יכול להיות שצריך גם את עורכי הדין, כי בלעדיהם אין.

ראובן ריבלין: זה לא רק עניין של חוזה פורמלי, יש פה עבודות נלוות שעורך הדין מחויב לעשות אותן.

ראובן ריבלין: כמו: תיקון צו בתים משותפים, כמו העברת המקרקעין בלשכת רישום המקרקעין.

חיים אורון: כמו פינוי הדיירים.

ראובן ריבלין: כל אותם דברים שבאים כדי לבצע אותו רעיון שתכליתו החוק הזה.

ראובן ריבלין: אני בהחלט חושב שהם צודקים.

יעקב ליצמן: לא יכולים לעשות רכישה בלי עורך דין.

ראובן ריבלין: ברגע שהם קבעו, בצדק, שמדובר במשק סגור, אז כל המשק הזה סגור, כלוא.

ראובן ריבלין: אין אפשרות להכניס דבר או להוציא דבר.

סטס מיסז'ניקוב: בסדר.

סטס מיסז'ניקוב: אתה משכנע, כמו תמיד.

מיכל הנר דויטש: מתן שירותי בניה לפי תוכנית החיזוק בתמורה לרכישת זכויות בניה לפי תוכנית החיזוק – שני המונחים הללו מוגדרים בפרק חמישי 5 שמתווסף במסגרת החוק הזה – שנעשתה בהתאם להוראות פרק חמישי 5 לחוק מקרקעין פטור ממס.

מיכל הנר דויטש: שר האוצר, באישור ועדת הכספים של הכנסת, רשאי לקבוע כללים והוראות לעניין סעיף זה.

מיכל הנר דויטש: אלה יהיו שלושה סעיפים משנה, כנראה של סעיף 31ב רבא לחוק מע"מ.

מיכל הנר דויטש: אני צריכה לבדוק שזה נכנס למקום הנכון.

מיכל הנר דויטש: דיברנו בהתחלה שנפטור גם מכירת רכוש משותף בין בעלי הזכויות הקיימים לפני ביצוע החיזוק, כדי לאפשר את אותה תוכנית חיזוק.

מיכל הנר דויטש: המכירה הזאת תהיה פטורה גם ממס שבח וגם ממס מכירה.

מיכל הנר דויטש: הסמיכו אותנו לנסח את הסעיף הזה.

סטס מיסז'ניקוב: הצעת חוק מיסוי מקרקעין (שבח, מכירה ורכישה) (תיקון מס' 60), התשס"ז-2007, עם כל התיקונים והתוספות, מע"מ, הסמכה וכל מה שדיברנו היום.

סטס מיסז'ניקוב: מי בעד?

סטס מיסז'ניקוב: מי נגד?

סטס מיסז'ניקוב: הצבעה בעד - פה אחד.

סטס מיסז'ניקוב: נגד – אין הצעת החוק אושרה

סטס מיסז'ניקוב: תודה רבה, הצעת החוק אושרה פה אחד.

סטס מיסז'ניקוב: אני נועל את הישיבה.